เดินทางมาทานร้าน Vanilla Cafe แบบหลงๆ เพราะเห็นแล้วเหมือนแรงดึงดูดให้เข้าไปหาสวนสวย และน้ำพุกลางร้าน สุดท้ายเลยแวะเข้าไปชิมของหวานสักหน่อย 
ตอนแรกที่ก้าวไปหน้าร้าน มีพนักงานเปิดประตูกล่าวยินดีต้อนรับ พอเดินเข้าไปก็พบเคาท์เตอร์และตู้เค้ก ตอนนั้นไม่รู้จะเริ่มสั่งยังไงตรงไหน เลยยืนอยู่หน้าตู้เค้กนานเลย สุดท้ายเลยถามพนักงานที่ยืนข้างตู้เค้กว่าสั่งตรงไหน พนักงานตอบมาว่าสั่งได้เลยค่ะ สรุปเลยยืนสั่งที่เคาท์เตอร์แบบไม่ได้ดูเมนูรูปหรือราคาเลย อ่านป้ายบนหัวหน้าเคาท์เตอร์เอาอย่างเดียว แล้วพนักงานก็นำมาเสิร์ฟที่โต๊ะ 
ที่จริงแล้วเวลาสั่งจะมีเมนูมาให้ดูที่โต๊ะ แต่ว่าเพราะเพิ่งเคยไป และเคยเข้าร้านที่ต้องไปสั่งหน้าเคาท์เตอร์ เลยไม่รู้จะเริ่มสั่งอะไรยังไง คราวหน้าไว้แก้ตัวใหม่

รายการที่สั่งไปมี
Crepe Banana Nutella 220 บาท
Strawberry Smoothie Yogurt 150 บาท

Crepe Banana Nutella แป้งเครปบริเวณขอบกรอบ ข้างในนุ่ม ไม่มีกลิ่นแป้งมากวนใจ เมื่อทานกับช็อกโกแลตนูเทลล่าที่ราดมา รสชาติเข้มข้น ชุ่มช่ำดี กล้วยหอม วิปป์ครีม และถั่ว ช่วยให้มีรสสัมผัสอร่อยมากขึ้น

ส่วนเครื่องดื่ม Strawberry Smoothie Yogurt ปั่นเนื้อเนียนละเอียดดี รสเปรี้ยวของสตรอเบอรี่กับโยเกิร์ตไขมันต่ำทำให้รู้สึกสดชื่น

ตอนคิดเงินทางร้านคิดค่าบริการด้วยอีก 37 บาท รวมแล้วจ่ายไป 407 บาท



